
REPUBLIKA E SHQIPËRISË

GJYKATA E LARTË

KOLEGJI ADMINISTRATIV
Nr. 31003-01706-00-2019 i Regj. Themeltar 

Nr. 00-2026-1386 i vendimi (216)
V E N D I M

NË EMËR TË REPUBLIKËS
Kolegji Administrativ i Gjykatës së Lartë, me trup gjykues të përbërë nga gjyqtarët:


Enkelejda METALIAJ (SOFTA)
- Kryesuese


Sokol NGRESI


- Anëtar

Arbena AHMETI


- Anëtare 

sot, më datë 16.04.2026, mori në shqyrtim në dhomë këshillimi, çështjen administrative me nr. 31003-01706-00-2019 akti, që i përket:

PADITËS:
Barjam Hasani

I PADITUR:
Inspektorati Kombëtar i Mbrojtjes së Territorit (ish Inspektorati Ndërtimor Urbanistik Kombëtar, Tiranë)
OBJEKTI:
Kundërshtim akti administrativ vendimi nr. 04, datë 06.02.2015 INUK.

Shpërblimin e dëmit jashtëkontraktor, konkretisht i dëmit të shkaktuar dhe fitimit të munguar nga prishja e objektit tim nga ana e INUK, ndodhur në lagjen “Lef Sallata”, Rr. “Hasan Kushta”, ZK 8603 të Qytetit Vlorë.

BAZA LIGJORE:
Neni 7, 11, 15, 17/a/9/f i ligjit nr. 49/2012 “Për Gjykatën Administrative”; neni 608 i Kodit Civil dhe 640 i Kodit Civil.

KOLEGJI ADMINISTRATIV I GJYKATËS SË LARTË

pasi dëgjoi relatimin e gjyqtare, Enkelejda Metaliaj (Softa) dhe si e shqyrtoi çështjen në tërësi, 
VËREN

I. Rrethanat e çështjes
1.  Paditësi Barjam Hasani ka ndërtuar një objekt me 2 kate, me konstruksion b/a, me sipërfaqe 125 m², shtesë pallati ekzistues në formë U-je, të cilin e përdorte si njësi shërbimi (tregtare). Paditësi për këtë objekt ka aplikuar për legalizim, sipas formularit A1, me nr. 72/3, datë 15.08.2006, pranë Aluizni, Drejtoria Rajonale Vlorë, për një ndërtim njëkatësh. Më pas, me kërkesën nr. 1068 prot., datë 18.07.2013, ai ka aplikuar për legalizimin pranë Aluizni Vlorë edhe për katin e dytë të objektit. Këto fakte vërtetohen edhe me shkresën nr. 406/2 prot., datë 05.02.2015, të Drejtorisë së Aluizni, Vlorë.

2.  Nga inspektimi i ushtruar nga inspektorët e palës së paditur, Inspektorati Ndërtimor Urbanistik Kombëtar (në vijim “INUK) në qytetin e Vlorës, kanë konstatuar kundërvajtjen administrative, objekt 2 kate, me konstruksion b/a, me sipërfaqe rreth 120 m², shtesë pallati ekzistues në formë U-je, objekt pa leje ndërtimi dhe legalizimi. Faktet e mësipërme janë dokumentuar në procesverbalin e konstatimit të kundërvajtjes nr. 03, datë 03.02.2015 (nr. Serie 0000095). Mbi gjetjet e procesverbalit të konstatimit, Kryeinspektori i INUK ka nxjerrë vendimin për prishjen e objektit të kundërligjshëm të paditësit, Barjam Hasani, nr. 04, datë 06.02.2015 (me nr. Serie 0000094).

3. Për sa më lart, paditësi i është drejtuar me padi Gjykatës Administrative të Shkallës së Parë Vlorë, duke kërkuar sipas objektit të padisë, në datën 16.02.2015.

4.  Pala paditëse ka pretenduar se veprimet e palës së paditur janë kundërligjshme dhe se objekti në emër të paditësit ishte në proces legalizimi, pasi me formularin A1 nr. 72/3, datë 15.08.2006. pala e paditur ka shembur një objekt i cili ishte në proces legalizimi, ky organ ka marrë kompetencat e aluiznit. Nga veprimet e paligjshme dhe me faj të INUK, paditësit i është shkaktuar dëm pasuror jashtëkontraktor, i cili duhet të dëmshpërblehet nga pala e paditur, në masën e provuar në gjykim nga eksperti vlerësues i pasurisë.

5.  Gjykata Administrative e Shkallës së Parë, Vlorë, me vendimin mr. 1108, datë 22.07.2015, ka vendosur:  “Pranimin e padisë, si të bazuar në prova dhe në ligj. Shpalljen e pavlefshëm të vendimit nr. 04, datë 06.02.2015, si një akt administrativ absolutisht i pavlefshëm i marrë në kapërcim të kompetencave ligjore dhe në keqinterpretim të ligjit. Shpalljen si të pavlefshme të të gjitha veprimeve të kryera në funksion të tij.  Shpërblimin e dëmit jashtëkontraktor të shkaktuar nga prishja e objektit të paditësit Barjam Hasani nga ana e INUK, ndodhur në Lagjen “Lef Sallata”, Rruga “Hasan Kushta”, ZK 8603, të qytetit të Vlorës në shumën 24.779.860 lekë.”.
5.1. Gjykata ka arsyetuar se [...] në kushtet kur nga ana e palës së paditur Inspektoratit Ndërtimit Urbanistik Kombëtar, nuk janë ndjekur procedurat e parashikuara ligjore në lidhje me prishjen e objektit, pala paditëse i është drejtuar gjykatës për të kërkuar kundërshtimin e këtij akti administrativ për shkak të paligjshmërisë së tij, si dhe shpërblimin e dëmit jashtëkontraktor të shkaktuar prej INUK. Përsa i përket legjitimitetit të paditësit gjykata çmon se, paditësi legjitimohet për ngritjen e kësaj padie pasi është personi i cili është dëmtuar personalisht nga vendimi nr. 4 datë 06.02.2015 i palës së paditur, i cili ka pasjellë edhe prishjen e objektit të tij. Gjykata çmon se gjatë gjykimit rezultoi e provuar se paditësi Barjam Hasani ka aplikuar pranë Aluizni Dega Vlorë për legalizimin e objektit informal, shtese të pallatit ekzistues në datë 15.08.2006. Ky fakt u vërtetua, me shkresën nr. 406/2 prot., datë 05.02.2015 të Aluizni Vlorë, në të cilën vërtetohet se, pas verifikimeve të regjistrave elektronikë të të dhënave të aplikuesve të objekteve informale për legalizim rezulton se, paditësi Barjam Hasani, ka aplikuar pranë Njësisë së Qeverisjes Vendore, Bashkia Vlorë, për legalizimin e objektit informal shtesë pa leje në ndërtim me leje me formularin A1, nr. 72/3 prot., datë 15.08.2006, e cila është në proces legalizimi.
5.2. Gjykata verën se, pala paditëse për të provuar pretendimet e saj si dhe për të provuar se ku ndodhej objekti që është prishur nga ana e INUK dhe nëse i plotësonte kjo pronë kushtet për t’u pajisur me leje legalizimi, i kërkoi gjykatës caktimin e një eksperti topograf. Ekspertja topografe, pasi u njoh me dokumentacion ligjor të administruar prej gjykatës, arriti në konkluzionin se, objekti duhej të ishte pajisur me leje legalizimi, pasi funksion i tij dhe deklarimi është bërë për ndërtim ekonomik, duke specifikuar se ky objekt ka shërbyer si lokal në funksion të shërbimit dhe të tregtisë, ashtu sikurse edhe njësitë e tjera në katet përdhe të pallateve. Gjithashtu, ekspertiza specifikon se ky ndërtim ka pasur si kufizime të tij rrugicë të brendshme të bllokut të banimit në Veri dhe perëndim dhe trotuarin në kufirin jugor të saj. Gjithashtu ekspertiza ka përcaktuar edhe vendndodhjen e pasurisë së prishur nga ana e INUK.
5.3. Pala e paditur i paraqiti gjykatës vendimin nr. 04 datë 06.02.2015 i cili është marrë me arsyetimin se objekti nuk ka leje ndërtimi dhe leje legalizimi. Por gjykata çmon se, ky arsyetim i bërë nga pala e paditur nuk qëndron, pasi objekti ka qenë në proces legalizimi. Pra akti administrativ që pala paditëse kundërshton në gjykatë është një akt i pavlefshëm, pasi është marrë jo në zbatim të procedurave ligjore. Pala e paditur duhet të kishte bërë verifikimet në Aluizni, Dega Vlorë, e për rrjedhojë objekti në fjalë nuk duhej të ishte prishur. 
5.4. Kusht i domosdoshëm që akti administrativ të krijojë efekte juridike është vlefshmëria e tij. Ligji i detyron organet e administratës publike të zbatojnë urdhërimet e tij, me qëllim që aktet e nxjerra prej tyre të sjellin pasojat e dëshiruara juridike. Mosrespektimi ose injorimi i rregullave të ligjit sjell paligjshmërinë e aktit administrativ. Vlefshmëria e aktit administrativ kërkon detyrimisht nga organet e administratës publike respektimin e 4 elementeve thelbësore; kompetenca; procedura; përputhja e aktit me përmbajtjen e ligjit; përputhja e aktit me qëllimin e ligjit. Akti administrativ që kundërshtohet, është bazuar në përmbajtjen e ligjit duke e interpretuar atë gabim, çfarë sjell automatikisht pavlefshmërinë e këtij akti administrativ. Pra akti është i pavlefshëm, duke u bazuar edhe në dispozitën e nenit 117 të KPa i cili përcakton se aktet administrative absolutisht të pavlefshme nuk prodhojnë pasoja ligjore.
5.5. Gjykata në këtë rast çmon se, ky akt ka passjellë pasoja ligjore, pasi objekti në fjalë është prishur dhe “restitutio in integrum” nuk mund të jetë më i mundur. Në këto raste sipas edhe praktikes së Gjykatës Europiane të të Drejtave të Njeriut, të dëmtuarit duhet t’i jepet një shumë parash si kompensim për demin që ka pësuar. Ky dëmshpërblim jepet edhe në reference të Kodit Civil dhe konkretisht të nenit 608. Në këto kushte pala paditëse kërkon shpërblimin e dëmit jashtëkontraktor të pësuar nga veprimet e paligjshme të palës së paditur. Për të përcaktuar dëmin jashtëkontraktor pala paditëse i kërkoi gjykatës caktimin e një eksperti vlerësues i cili ka arritur në konkluzionin se dëmi i shkaktuar prej palës së paditur paditësit Barjam Hasani është si më poshtë: Si rezultat i prishjes së ndërtesës 2 katëshe, e cila ka qenë në proces legalizimi prej 290 m2, vlerësohet 11.983.960 lekë. Këtij dëmi eksperti i ka shtuar edhe koston mesatare të ndërtimit të fasadës bazuar në faturat tatimore ... konkretisht faturat nr. 19, datë 10.08.2007; fatura nr. 20 datë 30.09.2009; fatura nr. 21, datë 01.10.2007 dhe fatura nr. 22, datë 15.10.2007. Kjo kosto mesatare vlerësohet në 4.981.500 lekë. Gjithashtu eksperti bazuar në faturat tatimore ... nr. 26, datë 26.02.2008 dhe nr. 27, datë 30.01.2008, i ka shtuar dëmit të shkaktuar edhe shumën që ka paguar paditësi për sistemin e kondicionimit dhe ajrimit në masën 2.100.000 lekë. Në përfundim të aktit të vlerësimit eksperti ka konkluduar se vlera gjithsej e objektit të prishur vlerësohet me 19.065.460 lekë.
5.6. Gjykata vëren se, pala paditëse ka paraqitur gjykatës edhe faturën nr. 8, datë 31.12.2008 në vlerën 3.614.400 lekë, që pasqyron blerje të banak frigoriferit, vitrinë, zgara, banak bari të cilat janë dëmtuar gjatë prishjes së objektit. Gjithashtu ka paraqitur edhe faturën nr. 25, datë 31.01.2008 për blerjen e ashensorit në vlerën 2.100.000 lekë. Rezulton se nga ana e INUK nuk iu la mundësia paditësit Barjam Hasani që të çmontonte pajisjet e sipërpërmendura, pasi prishja e objektit u bë pa paralajmërim dhe në mënyrë imediate. Gjykata vëren se, dëmi i shkaktuar nga pala e paditur INUK, palës paditëse me prishjen e objektit është në shumën 24.779.860 lekë. Përfundimisht, bazuar nga sa më sipër, gjykatës i duhet të vendosë për pranimin e padisë, si të bazuar në prova dhe në ligj, si dhe shpalljen e pavlefshëm të vendimit nr. 04, datë 06.02.2015, si një akt administrativ absolutisht i pavlefshëm, i marrë në kapërcim të kompetencave ligjore dhe në keqinterpretim të ligjit dhe për rrjedhojë është i paligjshëm; shpalljen si të pavlefshme të të gjitha veprimeve të kryera në funksion të tij, shpërblim dëmi jashtëkontraktor, të shkaktuar nga prishja e objektit të paditësit Barjam Hasani nga ana e INUK, ndodhur në lagjen “Lef Sallata”, rruga “Hasan Kushta”, ZK 8603, të qytetit të Vlorës, në shumën 24.779.860 lekë.
6.  Kundër këtij vendimi ka paraqitur ankim pala paditur e cila ka kërkuar ndryshimin e vendimit dhe rrëzimin e padisë.
7.  Gjykata Administrative e Apelit, me vendimin nr. 91 (86-2019-103) datë 23.01.2019 ka vendosur: “Lënien në fuqi të vendimit nr. 1108, datë 22.07.2015, të Gjykatës Administrative të Shkallës së Parë, Vlorë..”.
7.1.  Gjykata ka arsyetuar se […] në lidhje me ankimin e Avokaturës së Shtetit, Zyra Vendore, Vlorë. Në seancën gjyqësore të datës 22.07.2015, ku u shpall edhe vendimi përfundimtar i gjykatës së shkallës së parë, përfaqësuesi i Avokaturës së Shtetit nuk ishte i pranishëm, ndaj vendimi i arsyetuar i gjykatës i është komunikuar Avokaturës së Shtetit, me dëftesën e komunikimit nr. 543 Akti, datë 01.09.2015. Avokatura e Shtetit, sipas shënimit të vënë në këtë dëftesë komunikimi, krahas vulës së saj, ka marrë dijeni për vendimin përfundimtar në datë 11.09.2015, ndërkohë që ankimin ndaj vendimit e ka depozituar në sekretarinë e gjykatës së shkallës së parë, në datë 05.10.2015. Në dhomën e këshillimit të datës 23.01.2019, konstatoi se ankimi i paraqitur nga Avokatura e Shtetit ishte paraqitur tej afatit ligjor 15 ditor të parashikuar në nenin 443 të KPC. Ashtu siç drejt ka pretenduar në kundërankim pala paditëse, Avokatura e Shtetit, edhe pse ka marrë dijeni në datë 11.09.2015, e ka paraqitur ankimin në gjykatë në datë 05.10.2015. Data 05.10.2015 është shtatë ditë jashtë afatit 15 ditor, që ka përfunduar në datë 28.09.2015 (duke qenë se data 26.09.2015 ka qenë ditë e shtunë, ndaj kanë gjetur zbatim përjashtimet e parashikuara në paragrafin e tretë, të nenit 148 të KPC, duke u shtyrë afati në ditën e parë pasardhëse të punës, të hënën më 28.09.2015).
7.2.  Në lidhje me ankimin e palës së paditur, INUK: Gjykata çmon se, e drejta për respektimin e pronës private buron nga neni 1, i Protokollit 1, të Konventës Europiane të të Drejtave të Njeriut (KEDNJ) dhe neni 41 i Kushtetutës. E drejta e gëzimit të pronës private është e njohur dhe e garantuar nga Kushtetuta dhe ligji. Kjo garanci kushtetuese u lejon pronarëve të gëzojnë tagrat e plota të pronësisë për pronat e tyre dhe në të njëjtën kohë mbron pronarin privat nga çdo veprim arbitrar. Në nenin 41 të Kushtetutës së RSH, parashikohet se: “1. E drejta e pronës private është e garantuar. 2. Prona fitohet me dhurim, me trashëgimi, me blerje dhe me çdo mënyrë tjetër klasike të parashikuar në Kodin Civil.” Garancia kushtetuese për mbrojtjen e të drejtës së pronësisë qëndron në themel të çdo akti të nxjerrë nga organet publike, përndryshe cenimi apo shkelja e kësaj garancie nga organet shtetërore në kuptim të nenit 41 të paragrafit 5 të Kushtetutës mund të bëhet objekt kundërshtimi në gjykatë, ku pronari i prekur ka të drejtë të kërkojë gjyqësisht shpërblimin e dëmit të pësuar. Në nenin 44 të Kushtetutës parashikohet shprehimisht e drejta për t’u zhdëmtuar nga veprimtaria e paligjshme e organeve shtetërore; “Kushdo ka të drejtë të rehabilitohet ose të zhdëmtohet në përputhje me ligjin në rast se është dëmtuar për shkak të një akti, veprimi ose mosveprimi të paligjshëm të organeve shtetërore.” Kjo e drejtë kushtetuese rregullohet në mënyrë të detajuar nga ligje të tilla si: i) Kodi i Procedurave Administrative në nenin 14 të tij citohet; organet e administratës publike dhe punonjësit e tyre mbajnë përgjegjësi për dëmet që iu shkaktojnë personave privatë nëpërmjet: - marrjes së vendimeve të paligjshme; - refuzimit të paligjshëm për të marrë vendime; dhe - dhënies së informacioneve shkresore të pasakta për personat privatë, si për çdo shkak apo rast tjetër të parashikuar me ligj; dhe ii) ligji nr. 8510, datë 15.07.1999, “Për përgjegjësinë jashtëkontraktore të organeve të administratës shtetërore”, në nenin 2 të tij përmban këtë rregullim: “Përgjegjësi jashtëkontraktore e organeve të administratës shtetërore kuptohet detyrimi i organeve të administratës shtetërore për të dëmshpërblyer dëmin që këto të fundit i kanë shkaktuar interesave të personave privatë gjatë ushtrimit të funksioneve të tyre publike.”
7.3.  Ashtu siç drejt ka vërejtur gjykata e shkallës së parë, ndalimi për t’i shkaktuar dëm tjetrit (alterum non laedere oseneminem laedere) është një nga parimet themelore të bashkëjetesës në shoqërinë njerëzore. Zbatimi i tij gjen rregullim të përgjithshëm në Kodin Civil dhe në veçanti në dispozitat mbi përgjegjësinë civile jashtëkontraktore, të parashikuara nga nenet 608 e vijues të tij. Në bazë të kësaj përgjegjësie, e njohur si “përgjegjësia akuilane” (lex Aquilia de damno), cilido që shkel të drejtat dhe interesat e ligjshme të një tjetri detyrohet të dëmshpërbleje atë. Nëpërmjet dëmshpërblimit synohet pikërisht rivendosja e plotë e të dëmtuarit (restitutio in integrum) në gjendjen e mëparshme (status quo ante), në të cilën ai do të gjendej nëse nuk ndodhte fakti i paligjshëm. Kriteret ligjore për të verifikuar nëse jemi në kushtet e shkaktimit të dëmit material janë përcaktuar në nenin 608 e vijues të Kodit Civil.
7.4.  Lidhur me pretendimet e parashtruara në ankim nga pala e paditur, INUK, referuar fakteve të mësipërme, Gjykata vlerëson se janë të pabazuara në ligj e prova. Në këto pretendime rezulton të jenë paraqitur të njëjtat fakte dhe argumente që janë paraqitur edhe gjatë gjykimit të çështjes në shkallë të parë dhe asnjë argument shtesë se përse analiza e rrethanave të faktit të bërë në vendimin e gjykatës së shkallës së parë është e pabazuar në ligj e prova. Konstatohet se gjithë pretendimeve të paraqitura në ankim u është dhënë zgjidhje me vendim nga gjykata e shkallës së parë. Ky vendim konstatohet të jetë rrjedhojë e një analize të saktë të rrethanave të faktit e të ligjit që janë përcaktuar në mënyrë të plotë e të drejtë. Kjo analizë rezulton të jetë plotësisht e bazuar në kriteret e dispozitave përkatëse të përmendura në vendim, lidhur me bazueshmërinë në ligj dhe në prova të pretendimeve të paditësit Barjam Hasani. 

7.5.  Gjykata vlerëson se, vendimmarrja e palës së paditur vjen në kundërshtim me ligjin nr. 9780, datë 16.07.2007 “Për inspektimin dhe mbrojtjen e territorit nga ndërtimet e kundërligjshme”, i ndryshuar, i cili ka për qëllim të sigurojë respektimin e normave, standardeve, kushteve zhvillimore dhe legjislacionit në fushën e planifikimit dhe zhvillimit të territorit e burimeve ujore në të gjithë vendin, si dhe mbrojtjen e territorit nga ndërtimet e kundërligjshme, bazuar në parimin e zhvillimit të qëndrueshëm të territorit, të decentralizimit dhe subsidiaritetit, në bazë të ndarjes administrative. Në nenin 9/1, pika 1, germa “a” të tij është parashikuar se: “1. Inspektorati Kombëtar i Mbrojtjes së Territorit, përveç detyrave të tjera, të parashikuara në këtë ligj, ka të drejtë që: a) të ushtrojë përgjegjësitë e veta të njësisë vendore, sipas nenit 5, të këtij ligji, për ndërtime/punime të kundërligjshme në territorin e njësisë vendore, që nuk përfshihen në çështje, zona ose objekte me rëndësi kombëtare dhe në territor”. Në kuptim të kësaj dispozite, IKMT (INUK) mund të ushtrojë detyrat e inspektoratit të mbrojtjes së territorit të njësisë vendore, detyra këto të përcaktuara në nenin 5 të ligjit, në germën “d” të të cilit është parashikuar se: “Gjatë ushtrimit të përgjegjësive të parashikuara në nenin 4, të këtij ligji, inspektorati i mbrojtjes së territorit i njësisë vendore merr masat e mëposhtme:...d) vendos prishjen e ndërtimit të kundërligjshëm”. Në interpretim dhe zbatim të dispozitave të mësipërme, IKMT mund të marrë masa për prishjen e një ndërtimi, vetëm në ato raste kur rezulton se ky ndërtim është i kundërligjshëm, pra është ndërtuar në kundërshtim me rregullat e parashikuara në ligj.
7.6.  Në nenin 2, pikat 1, 2 dhe 3 të ligjit nr. 9482, datë 03.04.2006, “Për legalizimin, urbanizimin dhe integrimin e ndërtimeve pa leje” i ndryshuar, parashikohet se: “1. Ky ligj zbatohet për të gjitha objektet e ndërtuara pa leje, të ngritura para datës së hyrjes në fuqi të këtij ligji, pavarësisht nëse ato kanë funksion strehimi, veprimtarie ekonomike apo funksione të tjera social-kulturore, të ngritura dhe që disponohen nga individë apo persona juridikë të regjistruar e që veprojnë sipas të drejtës tregtare shqiptare. Këshilli i Ministrave përcakton kriteret, procedurat dhe dokumentacionin e zbatueshëm për të kualifikuar objektet në ndërtime, që legalizohen ose jo. 2. Ngrehinat funksionale (mure rrethuese) dhe objektet ndihmëse (garazh etj.) në shërbim të ndërtimeve pa leje, të përfunduara brenda afatit të parashikuar sipas pikës 1 të këtij neni, legalizohen vetëm në qoftë se janë ngritur brenda sipërfaqes së parcelës ndërtimore, që legalizohet sipas neneve 19, 20, 21 e 22 të këtij ligji. 3. Për ndërtimet pa leje, të ngritura brenda zonave që kanë përparësi zhvillimin e turizmit, të përcaktuara sipas ligjit nr. 7665, datë 21.1.1993 "Për zhvillimin e zonave që kanë përparësi turizmin", brenda 3 muajve nga hyrja në fuqi e këtij ligji, Këshilli i Ministrave përcakton vendbanimet formale, zonat informale dhe territoret e tjera, brenda zonave që kanë përparësi turizmin, në të cilat do të kryhet legalizimi sipas këtij ligji. Afati i vetëdeklarimit fillon pas daljes së vendimit për këto zona”.
7.7.  Pra, në interpretim të kësaj dispozite ligjore, parashikohet qartësisht se, cila është fusha e zbatimit të këtij ligji, e që është pikërisht legalizimi i objekteve të ndërtuara pa leje, përpara hyrjes në fuqi të tij. Ndërsa në pikat 4 dhe 5 të nenit 2 të ligjit të sipërcituar, parashikohet se: “4. Fusha e veprimit të këtij ligji nuk shtrihet për ndërtimet pa leje të ngritura mbi trojet private, brenda vijës së verdhë, kur planet rregulluese urbanistike parashikojnë ndërtime mbi 5 kate nga niveli 0. 4/1. Fusha e zbatimit të këtij ligji nuk shtrihet për ndërtimet informale mbi 3 kate, të ngritura në troje private, brenda vijës së verdhë, kur ato nuk janë shtesa informale në objekt, sipas përcaktimit të bërë në nenin 1 të këtij ligji. 4/2. Fusha e zbatimit të këtij ligji nuk shtrihet për ndërtimet informale brenda një distance prej 100 metrash nga akset rrugore kombëtare, me përjashtim të rasteve kur ndërtimi informal përfshihet brenda një zone informale të miratuar. Të gjitha ndërtimet e tjera pa leje, të cilat nuk u përgjigjen kushteve të përcaktuara në pikat 1, 2, 3 dhe 4 të këtij neni, si dhe ato për të cilat nuk është kërkuar legalizimi brenda afatit të përcaktuar në pikën 1 të nenit 7 të këtij ligji, prishen sipas ligjit nr. 9780, datë 16.7.2007 “Për inspektimin e ndërtimit”...”.
7.8.  Në analizë të dispozitave të mësipërme, rezulton se qëllimi i ligjvënësit i shprehur në këto dispozita, ka qenë pikërisht për të përcaktuar saktësisht dhe konkretisht, cilat do të ishin objektet që do të legalizoheshin dhe ato që do të përjashtoheshin nga zbatimi i këtij ligji, me qëllim ruajtjen e zonave të studiuara nga ndërtimet pa leje, duke mos e lënë këtë gjë në kompetencë të organeve përgjegjëse të legalizimeve, veprimet e të cilave, duhet të ishin në përputhje me dispozitat e këtij ligji. Neni 2 i këtij ligji, gjen zbatim në ato raste kur ka mosmarrëveshje në lidhje me ndërtimin pa leje dhe për këtë shkak, derisa të përcaktohet me vendim nga ana e organit kompetent (ALUIZNI), nëse ndërtimi, i plotëson kushtet për t’u trajtuar në bazë të këtij ligji, nga ana e organeve të tjera shtetërore nuk mund të ndërmerren veprime konkrete apo ligjore mbi këtë ndërtim. Interpretimi i nenit 2, pika 5 të ligjit nr. 9482, datë 16.02.2006 nuk mund të bëhet jashtë qëllimit të ligjit dhe i ndarë nga dispozitat e tjera. Në harmoni dhe me objektin dhe qëllimin e ligjit nr. 9482, datë 16.02.2006, ndërtimet pa leje për të cilat vazhdon procedura e legalizimit, deri në marrjen e një vendimi përfundimtar nga ana e ALUIZNI në lidhje me legalizimin e tij, organet e tjera shtetërore të cilat ushtrojnë veprimtari në fushën e urbanistikës dhe inspektimit të ndërtimeve, duhet të respektojnë përfundimin e procedurave të legalizimit. Në këto kushte, Gjykata vlerëson se vetëm pas përjashtimit të ndërtimit pa leje nga procedura e legalizimit me vendim të ALUIZNI-t, atëherë mund të procedohet nga prishjen e objektit nga organet kompetente për prishjen e ndërtimeve pa leje.
7.9.  Nga aktet e administruara në gjykim rezulton se paditësi ka filluar procedurat e vetëdeklarimit për një sipërfaqe ndërtimi prej 125 m2 për një objekt dykatësh, me aplikimin e bërë fillimisht në datë 05.08.2006, për objektin njëkatësh dhe me kërkesën Nr. 1068 Prot., datë 18.07.2013, për katin e dytë të tij. Rezultoi e provuar në gjykim se, lidhur me kërkesën e paditësit për vetëdeklarim, ende nuk është konkluduar një vendimmarrje nga ana e organeve kompetente, lidhur me përjashtimin ose jo të objektit nga legalizimi. Gjykata për rastin konkret, vlerëson se gjykata e shkallës së parë, ka marrë në analizë faktet dhe rrethanat konkrete që kanë të bëjnë me plotësimin ose jo të kushteve të përcaktuara në nenin 2, të ligjit të mësipërm dhe ka arritur në konkluzion të drejtë se vendimi i palës së paditur, INUK, për prishjen e objektit në legalizim të paditësit, është marrë në kapërcim të kompetencave ligjore, përsa kohë që për ndërtimin e paditësit nuk ka akoma një vendim për përjashtimin e tij nga procesi i legalizimit, ndaj me të drejtë vendimi nr. 04, datë 06.02.2015, i Kryeinspektores së INUK-ut është konstatuar si absolutisht i pavlefshëm, në kuptim të nenit 115, germa “b” të Kodit të Procedurave Administrative.
7.10. I drejtë vlerësohet gjithashtu edhe arsyetimi i gjykatës së shkallës së parë lidhur me të drejtën e paditësit për përfitimin e dëmshpërblimit për shkak të prishjes pa të drejtë të objektit të ndërtuar prej tij, e drejtë kjo e cila gjen mbështetje në nenin 1 dhe nenin 3, germa “a” të ligjit nr. 8510, datë 15.07.1999 “Për përgjegjësinë jashtëkontraktore të organeve të administratës shtetërore” ku është parashikuar se: “1. Organet e administratës shtetërore përgjigjen për dëmet pasurore dhe jopasurore jashtëkontraktore, që u shkaktojnë personave fizike a juridike, private, vendas a të huaj....3. Organet e administratës shtetërore përgjigjen për dëmet që u shkaktojnë personave fizikë a juridikë privatë në rastet që vijojnë: a) kur kryejnë veprime a mosveprime të kundërligjshme....” Edhe procedura e zhvillimit të gjykimit në shkallë të parë rezulton të jetë në përputhje të plotë me dispozitat e ligjit nr. 49/2012 dhe Kodit të Procedurës Civile. Nuk konstatohen shkelje si në procedurën e zhvillimit të gjykimit edhe në procedurën e marrjes së vendimit nga gjykata e shkallës së parë.
8. Kundër vendimit të Gjykatës Administrative të Apelit ka ushtruar rekurs me datë 15.03.2019 Avokatura e Shtetit i cili ka kërkuar ndryshimin e të dy vendimeve dhe rrëzimin e padisë. Por nuk ka ngritur shkaqe lidhur me mospranimin e ankimit nga apeli.
9. Kundër vendimit të Gjykatës Administrative të Apelit ka ushtruar rekurs me datë 25.03.2019 pala e paditur e cila ka kërkuar ndryshimin e të dy vendimeve dhe rrëzimin e padisë. Në rekurs ka pretenduar ndër të tjera se;
· Vendimi i Gjykatës duhet të prishet si një vendim i pambështetur në ligj dhe në prova, pasi nuk janë marrë parasysh aktet administrative të IKMT, të cilat janë të bazuara në ligj.
· Pala paditëse nuk solli asnjë provë shkresore për të vërtetuar pretendimet e veta që të tregonte nëse objekti ishte me leje ndërtimi apo jo, dhe për rreth 9 vjet që ky objekt ka qenë në proces legalizimi dhe pala paditëse nuk ka marrë një vendim kualifikimi i cili do të ligjëronte ndërtimin e kryer. 
· IKMT ka marrë vendim për prishje të objektit të kundërligjshëm duke qenë se ndodhej përballë faktit që objekti ishte informal.
· Në vijim të përcaktimeve ligjore të sa më sipër, ligji nr. 10119 “Për Planifikimin dhe Zhvillimin e Territorit” përcakton se “çdo person fizik ose juridik, vendas apo i huaj, që synon të kryejë një zhvillim të ri në Republikën e Shqipërisë, në territore në pronësi të tij ose në pronësi private apo publike, për të cilat ai gëzon të drejta ligjore, në përputhje me kuadrin ligjor në fuqi, duhet të pajiset me leje”, leje kjo e cila nuk iu vu në dispozicion inspektorëve që konstatuan kundërvajtjen dhe as nuk është paraqitur si provë në gjykatë për të ligjëruar ndërtimin e paditësit.
· Gjykata nuk mund të mbajë të njëjtin qëndrim si Gjykata Administrative e Shkallës së Parë Vlorë; fakti që u shpreh gjatë gjykimit në Shkallë të Parë se mund të legalizohej një objekt i cili ka qenë pa leje përkatëse dhe që nuk ka marrë kurrë një përgjigje pozitive nga institucionet përkatëse, është një shkelje e ligjit nga ana e gjykatës.
· Nuk ka asnjë shkresë të legalizimit për këtë objekt e cila do ta njihte si objekt me leje. Objekti ka qenë pa leje përkatëse, pa asnjë dokumentacion dhe gjatë kohës që pala ka bërë vetëdeklarim pranë Aluiznit, përsëri nuk është marrë parasysh në mënyrë që të legalizohej.
10. Rezulton se rekursi i është komunikuar palës paditëse e cila ka paraqitur kundërrekurs, duke kërkuar mospranimin e rekursit.

11. Kolegji Admnistrativ i Gjykatës së Lartë me vendimin datë 11.05.2020 ka vendosur; “Mospranimin e kërkesës për pezullimin e ekzekutimit të vendimit të apelit”.

II. Vlerësimi i Kolegjit Administrativ
12. Kolegji Administrativ i Gjykatës së Lartë (në vijim Kolegji) konstaton se pala rekursuese Inspektorati Kombëtar i Mbrojtjes së Territorit dhe Avokatura e Shtetit kanë paraqitur rekurs kundër vendimit nr. 91 (86-2019-103) datë 23.01.2019 të Gjykatës Administrative të Apelit, brenda afatit prej 30 (tridhjetë) ditësh, të parashikuar në nenin 443(2) të Kodit të Procedurës Civile. Pas njoftimit të rekursit rezulton të jetë paraqitur kundërrekurs nga palët.

13. Kolegji çmon të theksojë se gjykata, në gjykimin administrativ, siguron nëpërmjet një procesi të rregullt gjyqësor dhe brenda afateve të shpejta e të arsyeshme, mbrojtjen juridike të të drejtave, lirive dhe interesave kushtetues dhe ligjorë të subjekteve, që mund të cenohen si pasojë e ushtrimit ose jo të funksioneve publike nga ana e organeve të administratës publike. Gjykata administrative zbaton parimin e mbrojtjes së interesit publik dhe të të drejtave e interesave të ligjshëm të personave privatë. Organi i administratës publike, si rregull, ka detyrimin të provojë bazueshmërinë në ligj dhe në fakt të veprimeve të kryera prej tij.
14. Në juridiksionin rishikues të Gjykatës së Lartë, por edhe në misionin kushtetues që ajo ka si një gjykatë ligji përfshihen vetëm shqyrtimi i shkaqeve ligjore rigorozisht të përcaktuara në nenin 58 të ligjit nr. 49/2012, që lidhen me zbatim të gabuar të ligjit të një rëndësie themelore për njësimin, zhvillimin ose sigurinë e praktikës gjyqësore, shkelje të rënda procedurale që sjellin si pasojë pavlefshmërinë e vendimit ose kur vendimi ndaj të cilit është ushtruar rekurs është i ndryshëm nga praktika e Kolegjit Administrativ ose Kolegjeve të Bashkuara. 
15. Në respektim të parimit të gjykatës së caktuar me ligj dhe në pajtim të jurisprudencës së konsoliduar të Gjykatës Kushtetuese, që ka mbajtur qëndrimin se në ushtrim të funksionit të saj si gjykatë ligji, Gjykata e Lartë mund të vendos mbi themelin e çështjes vetëm nëse mosmarrëveshja mund të zgjidhet mbi bazën e të njëjtave fakte e të njëjtave prova të vlerësuara nga gjyqtari i faktit dhe përbëjnë bazën e vendimit, mbi të cilin është bërë një interpretim i gabuar i ligjit (shih vendimin nr.7 datë 09.03.2009). Gjykata e Lartë nuk mund të ndryshojë faktet e çështjes apo të merret me vlerësimin e provave. Në çdo rast konstatimi i fakteve përmes procesit të të provuarit në gjykim është një atribut që i përket juridiksionit gjyqësor të gjykatave të faktit. Por çmuarja që bën Gjykata e Lartë, të asaj çfarë konstatohet si e provuar në gjykim nga gjykatat e faktit, është një çështje që lidhet me mënyrën si zbatohet ligji. Në çdo rast kontrolli i Gjykatës së Lartë duhet të fokusohet vetëm në drejtim të ligjshmërisë dhe bazueshmërisë së vendimit të ankimuar, pra mbi mënyrën e zbatimit të ligjit nga gjykatat më të ulëta (shih vendimin nr.10 datë 03.04.2007 të Gjykatës Kushtetuese).
16. Duke marrë në vlerësim natyrën juridike të mosmarrëveshjes, shkakun e lindjes së saj, aktet që ndodhen në dosjen gjyqësore e të administruara gjatë gjykimit, objektin dhe shkakun e padisë, pretendimet e prapësimet e palëve, vendimet e gjykatave të faktit, si dhe shkaqet e rekursit, Kolegji vlerëson se rekursi i pales së paditur kundër vendimit nr. 91 (86-2019-103) datë 23.01.2019 të Gjykatës Administrative të Apelit përmban shkaqe nga ato të parashikuara në nenin 58 pika “a” dhe “c” të ligjit nr. 49/2012 “Për gjykatat administrative dhe gjykimin e mosmarrëveshjeve administrative”, pasi vendimi është marrë në zbatim të gabuar të ligjit material dhe procedural dhe është rezultat i një hetimi dhe arsyetimi të mangët e në shkelje të ligjit në këtë drejtim.
17. Për të konkluduar për dëmin jashtëkontraktor nevojitet ekzistenca e katër elementeve të përgjegjësisë: (a) ekzistenca e dëmit, (b) paligjshmëria e veprimeve apo mosveprimeve të palës së paditur, (c) ekzistenca e lidhjes shkakësore (dëmi të jetë rrjedhim i drejtpërdrejtë dhe i menjëhershëm i veprimit apo i mosveprimit), (d) ekzistenca e fajit (në rastin konkret të palës së paditur) në shkaktimin e dëmit. Në referim të këtij rregullimi që bëhet në KC, dëmi pasuror sjell si pasojë cenimin e pasurisë së të dëmtuarit, në kuptimin e ngushtë ekonomik, pra humbjen e pasurisë (deminutio patrimoni) në mënyrë të paligjshme. Shpërblimi i dëmit pasuror, sipas nenit 640 të KC, përbëhet nga humbja e pësuar dhe fitimi i munguar, shpenzimet e kryera në mënyrë të arsyeshme për të shmangur ose pakësuar dëmin, ato që kanë qenë të nevojshme për të përcaktuar përgjegjësinë dhe masën e dëmit, si dhe shpenzimet e arsyeshme të kryera për të siguruar shpërblimin në rrugë jashtëgjyqësore. 

18. Në lidhje me shpërblimin e dëmit që vjen nga veprimtaria e organeve të administratës shtetërore, Kolegji ka mbajtur një qëndrim të vazhdueshëm se përgjegjësia shtetërore lind kur ekzistojnë domosdoshmërisht kushtet bazë, që lidhen me ekzistencën e faktit dëmtues, të dëmit, si dhe të një lidhje shkakësore mes veprimit a mosveprimit dhe dëmit të ardhur. Përgjegjësia lind për gabimet e çdo organi publik ose të personit që ushtron një vullnet të caktuar shtetëror, vetëm nëse shkelja kryhet gjatë ushtrimit të funksionit publik. Shteti nuk përgjigjet për dëmtimet e shkaktuara nga një zyrtar, derisa ai nuk kryen ndonjë detyrë publike, që i është besuar. Përmbushja e detyrës publike kërkon një sjellje dhe veprim të rregullt nga ana e autoriteteve dhe e nëpunësve zyrtarë, të cilët duhet të respektojnë parimet bazë, mbi të cilat administrata funksionon. Një vendim i papërshtatshëm nuk mjafton të krijojë përgjegjësi, pasi duhet të ekzistojë një rast i qartë i mosushtrimit të detyrës, që sjell paligjshmëri (shih vendimin nr. 00-2024-1494 (154) datë 22.09.2023 të KAGJL)
19. Konstatohet se të dyja gjykatat administrative më të ulëta kanë pranuar se paditësi ka vetëdeklaruar për legalizim një ndërtim pa leje me funksion veprimtari ekonomike tregtie, për të cilin organi kompetent për legalizimin nuk është shprehur. Fakti që organi kompetent nuk është shprehur në lidhje me këtë ndërtim pa leje, legjitimon palën ndërtuese që të kërkojë shpërblimin e dëmit në lidhje me prishjen e këtij ndërtimi pa leje. 
20. Kolegji vlerëson se, me ligjin nr. 9482, datë 03.04.2006 “Për legalizimin, urbanizimin dhe integrimin e ndërtimeve pa leje” i ndryshuar, është parashikuar e drejta e subjekteve që kanë ndërtuar pa leje ndërtimi që të legalizojnë ndërtimet e tyre. Megjithatë, kjo e drejtë nuk është e pakufizuar, pasi ajo kushtëzohet nga respektimi i disa kritereve teknike në ndërtim dhe moscënimin e disa kushteve të tjera që lidhen me infrastrukturën publike, siç janë neni 4/2 apo neni 39 i ligjit të sipërcituar. Sa më sipër, ligji nr. 9482, datë 03.04.2006 ka krijuar pritëshmëri të ligjshme, që në rastet kur ndërtimi pa leje plotëson kushtet e parashikuara në ligj do të legalizohet. Në të kundërt, në rast se ky ndërtim nuk i plotëson këto kritere, ai nuk përfiton nga ky ligj dhe rrjedhimisht nuk do të legalizohet por do të prishet. Në këtë kuptim, dëmi që u shkaktohet individëve të ndryshëm nga veprimtaria e organeve shtetërore në raport me ndërtimet informale, nuk duhet vlerësuar formalisht, vetëm në raport me veprimet procedurale por duhet kuptuar dhe vlerësuar në raport me të drejtat dhe pritshmëritë e ligjshme që u burojnë atyre nga ligji nr. 9482, datë 03.04.2006.
21. Në çështjen objekt shqyrtimi rezulton se paditësi ka paraqitur kërkesë për legalizimin e ndërtimit pa leje, për të cilin nuk ka pasur një vendimmarrje përfundimtare nga organi kompetent në momentin e ndërhyrjes së organit administrativ për prishjen e tij. Në këtë kuadër, Kolegji Administrativ i Gjykatës së Lartë thekson se fakti i paraqitjes së kërkesës për legalizim nuk e bën automatikisht ndërtimin të ligjshëm dhe as nuk krijon një të drejtë të garantuar për legalizim, por i jep subjektit një pritshmëri të ligjshme, e cila duhet të vlerësohet në mënyrë konkrete në raport me përmbushjen e kritereve ligjore përkatëse.
22. Nga ana tjetër, ndërhyrja e organit shtetëror për prishjen e objektit, në kushtet kur procedura e legalizimit ishte ende në zhvillim dhe pa pritur një vendim përfundimtar nga organi kompetent, ngre çështje mbi ligjshmërinë e veprimit administrativ. Megjithatë, Kolegji Administrativ vlerëson se, kjo ndërhyrje nuk mjafton në vetvete për të legjitimuar automatikisht kërkimin për dëmshpërblim, pa u analizuar nëse ndërtimi në fjalë plotësonte kriteret ligjore për t’u legalizuar dhe nëse subjekti kishte një pritshmëri të ligjshme dhe reale për përfitimin e këtij procesi.
23. Për rrjedhojë, në vlerësimin e ligjshmërisë së prishjes së objektit dhe të së drejtës për dëmshpërblim, është e domosdoshme që Gjykata Administrative e Apelit të kryejë një hetim të plotë dhe të gjithanshëm mbi statusin juridik të ndërtimit, përputhshmërinë e tij me kushtet dhe kriteret ligjore për legalizim, si dhe mbi ekzistencën e një lidhjeje shkakësore midis veprimit të organit administrativ dhe dëmit të pretenduar nga paditësi.
24. Me fjalë të tjera, GJAA ka njohur për të ligjshme një ndërtesë që në fakt nuk ishte e tillë në momentin e shqyrtimit, duke mos marrë parasysh asnjëherë nëse ky ndërtim plotësonte kushtet dhe kriteret e nevojshme ligjore për të përfituar legalizimin sipas ligjit nr. 9482, datë 03.04.2006. Në këtë kontekst, ishte detyrë e gjykatës që të vlerësonte pritshmëritë e ligjshme të paditësit në raport me ligjin nr. 9482, datë 03.04.2006 dhe të jepte një përgjigje të qartë dhe të argumentuar lidhur me faktin nëse ky ndërtim kishte apo jo mundësi dhe perspektivë për t’u legalizuar në të ardhmen. Ky përcaktim është i lidhur ngushtësisht me pritshmëritë e ligjshme të individit, duke garantuar në këtë mënyrë sigurinë juridike. Në këtë kuptim në rigjykim Gjykata Administrative e Apelit, duhet të ketë në konsideratë këto parashikime në zgjidhjen përfundimtare të çështjes, në lidhje me garancitë që ka ofruar ligji dhe nëse këto garanci janë apo jo të aplikueshme në çështjen objekt shqyrtimi.
25. Duke marrë në konsideratë vlerësimet e mësipërme, Kolegji vlerëson që në rigjykim, Gjykata Administrative e Apelit të zhvillojë një hetim të plotë dhe të gjithanshëm, në përputhje me nenin 14 të KPC; të bëjë një cilësim të saktë të fakteve dhe rrethanave, në respekt të nenit 16 të KPC; të zbatojë drejt rregullat ligjore të barrës së provës, sipas nenit 35 të ligjit nr. 49/2012 “Për gjykatat administrative”; të vlerësojë provat në mënyrë objektive e të plotë, në përputhje me nenin 126 të KPC, dhe t’u japë përgjigje të arsyetuara pretendimeve të palëve ndërgjyqëse. Vetëm nëpërmjet një shqyrtimi të tillë të gjithanshëm dhe të bazuar në prova, gjykata e faktit do të mund të caktojë një masë të drejtë, proporcionale dhe të motivuar të dëmshpërblimit, si pasojë e paligjshmërisë së veprimtarisë së organit publik.
26. Mbështetur në sa më sipër, Kolegji Administrativ i Gjykatës së Lartë konkludon se vendimi i Gjykatës Administrative të Apelit duhet të prishet dhe çështja të kthehet për rigjykim në po atë gjykatë, me tjetër trupë gjykuese.
PËR KËTO ARSYE,

Kolegji Administrativ, bazuar në nenin 63 shkronja “c të ligjit nr. 49/2012 “Për gjykatat administrative dhe gjykimin e mosmarrëveshjeve administrative”, i ndryshuar me ligjin nr. 49/2021,
VENDOSI:
     Prishjen e vendimit nr. 91 (86-2019-103), datë 23.01.2019, të Gjykatës Administrative të Apelit dhe dërgimin e çështjes për rishqyrtim në këtë gjykatë, me tjetër trup gjykues.

Tiranë, më 16.04.2026

